C 15/36
BG
Официален вестник на Европейския съюз
12.1.2022 г.
Сряда, 19 май 2021 r.
27. призовава за провеждане на редовни независими одити, за да се провери дали използваните приложения с ИИ и свързаните с тях принципи на взаимозависимост и взаимоограничаване са в съответствие с определените критерии, както и за упражняване на надзор от независими и достатъчни надзорни органи при тези одити; призовава за специални стрес тестове, за да се подпомогне и да се наложи спазването на изискванията; 28. отбелязва ползите и рисковете от ИИ по отношение на киберсигурността и неговия потенциал за борба с кибепрестъпността и подчертава необходимостта всички решения в областта на ИИ да бъдат устойчиви на кибератаки, като същевременно зачитат основните права на Съюза, по-специално защитата на личните данни и неприкосновеността на личния живот; подчертава, че е важен мониторингът на безопасното използване на ИИ и че е необходимо тясно сътрудничество между публичния и частния сектор с цел противодействие на уязвимостта на ползвателите и на опасностите, възникващи в тази връзка; призовава Комисията да направи оценка на необходимостта от по-добра превенция по отношение на киберсигурността и мерките за смекчаване на свързаните с нея рискове; 29. подчертава, че кризата с пандемията от COVID-19 може да се разглежда като пробен период за разработването, внедряването и използването на цифрови и свързани с ИИ технологии в образованието и културата, както показаха многобройните платформи за онлайн обучение и онлайн инструменти за насърчаване на културата, използвани в държавите членки; във връзка с това призовава Комисията да анализира тези примери при обмислянето на общ подход на Съюза към повишено използване на такива технологични решения;
Образование 30. припомня, че е важно да се повишат цифровите умения и да се постигне високо равнище на медийна, цифрова и информационна грамотност на равнището на Съюза като предварително условие за използването на ИИ в образованието; във връзка с това подчертава необходимостта да се гарантира цифрова грамотност и грамотност в областта на ИИ в целия Съюз, по-специално чрез разработване на възможности за обучение на преподавателите; настоява, че използването на технологии за ИИ в училищата следва да помогне за намаляване на социалното и регионалното цифрово разделение; приветства актуализирания план на Комисията за действие в областта на цифровото образование, който разглежда използването на ИИ в образованието; във връзка с това призовава Комисията да превърне цифровите способности, медийната грамотност и обучението и уменията, свързани с ИИ, в приоритети на настоящия план, като същевременно повишава осведомеността относно възможните злоупотреби и неправилно функциониране на ИИ; във връзка с това призовава Комисията да постави специален акцент върху децата и младежите в несигурно положение, тъй като те се нуждаят от специална подкрепа в областта на цифровото образование; настоятелно призовава Комисията в предстоящите си законодателни предложения в областта на ИИ надлежно да разгледа инициативите в образованието, свързани с ИИ и роботиката; настоятелно призовава държавите членки да инвестират в цифрово оборудване в училищата, като за целта използват финансиране от Съюза; 31. подчертава, че използването на ИИ в образователните системи носи широк набор от възможности и инструменти за постигане на по-иновативно, приобщаващо, ефикасно и все по-ефективно образование чрез въвеждане на нови методи за висококачествено обучение, които са бързи, персонализирани и насочени към учащите; подчертава обаче, че предвид въздействието му върху образованието и социалното приобщаване наличието на такива инструменти трябва да бъде гарантирано за всички социални групи, като се осигури равен достъп до образование и обучение, без никой да бъде изоставен, по-специално хората с увреждания; 32. подчертава, че за да взаимодействат с ИИ критично и ефективно, е необходимо гражданите да имат поне основно разбиране на тази технология; призовава държавите членки да включат в действията си в областта на цифровата грамотност кампании за повишаване на осведомеността относно ИИ; призовава Комисията и държавите членки да насърчават планове за цифрова грамотност и форуми за обсъждания, за да могат гражданите, родителите и учащите да се включат в демократичен диалог с публичните органи и заинтересованите страни относно разработването, внедряването и използването на технологии за ИИ в образователните системи; подчертава, че е важно на преподавателите, обучителите и други да бъдат предоставени подходящите инструменти и ноу-хау във връзка с ИИ и свързаните с него технологии по отношение на това какво представляват те, как се използват и как да бъдат използвани правилно и законосъобразно, така че да се избегнат нарушения на ПИС; изтъква по-специално значението на цифровата грамотност за хората, работещи в секторите на образованието и обучението, както и на подобряването на цифровото обучение за възрастните хора, като се има предвид, че по-младите поколения вече имат основна представа за тези технологии, тъй като са израснали с тях; 33. подчертава, че истинската цел на ИИ в нашите образователни системи следва да бъде да се постигне възможно най-индивидуализирано обучение, като се предлагат на учащите персонализирани академични пътеки според техните силни и слаби страни и дидактически материали, съобразени с техните характеристики, като се поддържат образователното качество и интегриращият принцип на нашите образователни системи;